vedānta-daśa-ślokī

śrī-sudarśana-cakrāvatārādyācārya-śrī-bhagavan-nimbārka-mahāmunīndra-praṇītā

\*

jñāna-svarūpaṁ ca harer adhīnaṁ

śarīra-saṁyoga-viyoga-yogyam |

aṇuṁ hi jīvaṁ pratideha-bhinnaṁ

jñātṛtvavantaṁ yad anantam āhuḥ ||1||

anādi-māyā-pariyukta-rūpaṁ

tv enaṁ vidur vai bhagavat-prasādāt |

muktaṁ ca baddhaṁ kila baddha-muktaṁ

prabheda-bāhulyam athāpi bodhyam ||2||

aprākṛtaṁ prākṛta-rūpakaṁ ca

kāla-svarūpaṁ tad acetanaṁ matam |

māyā-pradhānādi-pada-pravācyaṁ

śuklādi-bhedāś ca same'pi tatra ||3||

svabhāvato'pāsta-samasta-doṣam

aśeṣa-kalyāṇa-guṇaika-rāśim |

vyūhāṅginaṁ brahma paraṁ vareṇyaṁ

dhyāyema kṛṣṇaṁ kamalekṣaṇaṁ harim ||4||

aṅge tu vāme vṛṣabhānujāṁ mudā

virājamānām anurūpa-saubhagām |

sakhī-sahasraiḥ parisevitāṁ sadā

smarema devīṁ sakaleṣṭa-kāma-dām ||5||

upāsanīyaṁ nitarāṁ janaiḥ sadā

prahāṇaye'jñāna-tamo'nuvṛtteḥ |

sanandanādyair munibhis tathoktaṁ

śrī-nāradāyākhila-tattva-sākṣiṇe ||6||

sarvaṁ hi vijñānam ato yathārthakaṁ

śruti-smṛtibhyo nikhilasya vastunaḥ |

brahmātmakatvād iti vedavin-mataṁ

trirūpatāpi śruti-sūtra-sādhitā ||7||

nānyā gatiḥ kṛṣṇa-padāravindāt

sandṛśyate brahma-śivādi-vanditāt |

bhaktecchayopātta-sucintya-vigrahād

acintya-śakter avicintya-sāśayāt ||8||

kṛpāsya dainyādi-yuji prajāyate

yayā bhavet prema-viśeṣa-lakṣaṇā |

bhaktir hy ananyādhipater mahātmanaḥ

sā cottamā sādhana-rūpikāparā ||9||

upāsya-rūpaṁ tad-upāsakasya ca

kṛpā-phalaṁ bhakti-rasas tataḥ param |

virodhino rūpam athaitad āpter

jñeyā ime'rthā api pañca sādhubhiḥ ||10||